《次何耕道韵》
宋代·郭印

壮岁已倦游，况今老大时。
素交久离索，劳思何可支。
夫子晚识面，迥非尘中姿。
高言风凛凛，直气山巍巍。
欲登公卿门，进退尚狐疑。
飘然至是邦，为言某在斯。
相见无别事，清谈白日移。
时时矜小技，挽我赋新诗。
自怜憔悴态，容德愧姜姬。
辱赠何以报，恨无琼琚辞。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。